Dele af lejligheden var overtændt, og flammerne stod ud af vinduerne, lyder det fra indsatsleder.

En forbipasserende fik pludselig øje på en masse røg, da han gik forbi en lejlighed på Nibevej i Øster Hornum, der ligger oven over Dagli'Brugsen. Det fik Nordjyllands Beredskab til at haste ud til adressen. Da beredskabet var fremme stod flammerne ud af vinduerne, og der var kraftig sort røg fra hele overetagen. - Der var så varmt, at vi næsten ikke kunne komme ind i lejligheden, så vi har først fået styr på branden nu, siger indsatsleder hos Nordjyllands Beredskab Caper Weisberg. Lejligheden ligger på første sal, og den ene halvdel er helt udbrændt, mens den anden halvdel er kraftigt røg- og sodskadet. Kunder evakueres Branden gjorde, at det var nødvendigt at evakuere kunderne i Dagli'Brugsen, og her handlede medarbejderne hurtigt. - De unge piger, som var på arbejde, håndterede situationen flot, lyder det fra indsatslederen. Kunderne var allerede ude foran butikken, da beredskabet nåede frem til adressen. Nu venter der et større efterslukningsarbejde. - Vi er i gang med at efterslukke og komme op i tagkonstruktionen, da branden har fået fat i taget, siger Caper Weisberg Han fortæller videre, at beredskabet har tilkaldt skadesservice, da lejligheden på anden sal også har taget skade. Dagli'Brugsen har fået en vandskade som følge af branden, og lige nu drypper der vand ned igennem taget til butikkens lager. Brandårsagen er fortsat ukendt. Beboerne i ejendommen var ikke hjemme, da branden startede, og ingen er kommet til skade. Video: Flere røgdykkere måtte i aktion